東山行
作者：李石
朝代：宋

paragraphs: 龍池山頭喚龍起，見說花開龍亦喜。
喜將一雨洗山光，曉漲初分兩谿水。
東山渡橋煙霞簇，山半亭臺艷桃李。
入門一徑海棠花，紅玉爲枝霞作蘂。
仙花自有龍麝氣，拂拂晴風香十里。
木蘭高下色不同，青紫朱綠黄白紅。
遊人隠映錦繡谷，山鳥動摇霜雪叢。
我來酌泉弄花樹，花光正在水影中。
君不見三碉城邊百草熱，渡瀘將軍不得歇。
何似兩仙樵斧郎，一局坐忘春晝長。